แห่ซื้อกองทุน4วัน972ล้าน
&nbsp;
21 ส.ค. 2554

FIFขายดีตราสารหนี้เป็นรอง ตลท.จัดเดอะมอลล์บางแคก.ย.
โพสต์ทูเดย์ — ตลาดหลักทรัพย์พอใจงานตลาดนัดกองทุนรวม มียอดซื้อกว่า 972 ล้านบาท เพิ่มเท่าตัวจากปีก่อน “กองทุนลงทุนนอก” ฮอต
นางเกศรา มัญชุศรี ผู้ช่วยผู้จัดการ กลุ่มงานการตลาด ตลาดหลักทรัพย์แห่งประเทศไทย เปิดเผยถึงผลการจัดงานตลาดนัดกองทุนรวม : Mutual Fund Fair @ Siam Paragon วันที่ 811 ก.ค.ที่ผ่านมา ว่า ได้รับความสนใจจากผู้ลงทุนและประชาชนที่มาหาข้อมูลการลงทุนและทำธุรกรรมในงานเกินความคาดหมาย โดยตลอด 4 วัน มีผู้สนใจเข้าชมงานกว่า 7,000 คน มียอดธุรกรรมในงานร่วม 3,000 รายการ และมีมูลค่าเงินลงทุนในกองทุนรวม 972 ล้านบาท 
ทั้งนี้ เมื่อเทียบกับการจัดงานในปี 2552 มีมูลค่าเงินลงทุน 505 ล้านบาท ซึ่งเพิ่มขึ้นเกือบเท่าตัว ส่วนหนึ่งเป็นผลมาจากประชาชนหันมาให้ความสนใจมองหาทางเลือกของการบริหารเงินออมผ่านกองทุนรวมกันมากขึ้น ประกอบกับมีกองทุนเปิดใหม่เปิดจองในช่วงดังกล่าวหลายกองทุน จึงได้รับความสนใจจากผู้ลงทุนเป็นอย่างมาก
จากยอดธุรกรรมในงานปรากฏว่าผู้ลงทุนให้ความสนใจลงทุนในกองทุนรวมที่ลงทุนในต่างประเทศ (Foreign Investment Fund : FIF) มากเป็นอันดับ 1 มียอดธุรกรรม 656 รายการ มูลค่าการลงทุน 336.24 ล้านบาท รองลงมาเป็นกองทุนรวมตราสารหนี้ (Fixed Income Fund : FIX) มียอดธุรกรรม 632 รายการ มูลค่าการลงทุน 304.63 ล้านบาท อันดับ 3 คือ กองทุนรวมหุ้นระยะยาว (Long Term Equity Fund : LTF) มียอดธุรกรรม 502 รายการ มูลค่าการลงทุน 33.38 ล้านบาท และอันดับ 4 คือ กองทุนรวมเพื่อการเลี้ยงชีพ (Retirement Mutual Fund : RMF) มียอดธุรกรรม 435 รายการ มูลค่าการลงทุน 32.53 ล้านบาท และลงทุนในกองทุนอื่นๆ รวม 772 รายการ มูลค่าการลงทุน 265.52 ล้านบาท
“การจัดงานตลาดนัดกองทุนรวมครั้งนี้นับเป็นครั้งที่ 6 และได้รับการตอบรับจากผู้ลงทุนเป็นอย่างดี โดยมีจำนวนยอดธุรกรรมเพิ่มขึ้นอย่างต่อเนื่องทุกปี โดยจากการประเมินผลการจัดงานในครั้งนี้พบว่าผู้ลงทุนให้ความสนใจนโยบายการลงทุนเพื่อเป็นข้อมูลประกอบการตัดสินใจลงทุนในระยะยาวเชิงคุณภาพมากขึ้นอย่างเห็นได้ชัด งานตลาดนัดกองทุนรวมนับเป็นอีกกิจกรรมหนึ่งที่ตลาดหลักทรัพย์จัดขึ้นเพื่อสร้างวัฒนธรรมการลงทุนผ่านการออมอย่างกว้างขวาง และเป็นการสร้างผู้ลงทุนคุณภาพที่จะส่งผลต่อการพัฒนาตลาดทุนไทยให้เข้มแข็งต่อไป” นางเกศรา กล่าว
อย่างไรก็ตาม สำหรับผู้ลงทุนที่พลาดโอกาสในครั้งนี้ เตรียมพบกับงานตลาดนัดกองทุนรวม : Mutual Fund Fair ในวันที่ 1619 ก.ย. 2553 ณ ห้างสรรพสินค้าเดอะมอลล์ บางแค 
ทั้งนี้ กองทุนรวมทั้งระบบในช่วงครึ่งปีแรก ณ วันที่ 2 ก.ค. 2553 รายงานโดยสมาคมบริษัทจัดการลงทุน มีมูลค่าสินทรัพย์สุทธิรวม 1,858,240 ล้านบาท เพิ่มขึ้น 12,584 ล้านบาท จากสิ้นปี 2552 ซึ่งมีมูลค่าสินทรัพย์สุทธิ 1,845,656 ล้านบาท
ขณะที่กองทุนหุ้นมีมูลค่าสินทรัพย์ 355,616 ล้านบาท กองทุนตราสารหนี้มีมูลค่าสินทรัพย์ 1,178,610 ล้นบาท กองทุนผสม 57,681 ล้านบาท กองทุนรวมอสังหาริมทรัพย์ 77,549 ล้านบาท กองทุนรวมอสังหาริมทรัพย์เพื่อ แก้ไขปัญหาสถาบันการเงิน (กอง 2,3 และ 4) 161,103 ล้านบาท กองทุนอื่นๆ 27,678 ล้านบาท